  Удмуртиысь Тазалыкез утёнъя министерстволэн "ВКонтакте" бамысьтыз Ольга Корепанова Ӝӧк вылын белокен узыр сиён луыны кулэ, шуо Тазалыкез утёнъя министерствоын. Белок — со иммуноглобулин но интерферон. Таос мугоре шедем вирусэз ӝог быдто. Соос трос сӥльын, чорыгын но емышъёсын. Сӥльысь 95 процентэз белок мугоре пыӵа, нош бакча емышъёсысь — 50 процентэз. — Котькуд нунал сиёно 100-200 грамм курег, курка, скал яке кролик сӥль. Арняяз 2-3 пол кӧтэз тыроно скумбрия, сельдь яке камбала чорыген. Таос вӧзы ватсаны луэ белокен узыр кӧжыез, фасолез яке чечевицаез. Вунэтоно ӧвӧл курегпуз, кузятэм (творог) сярысь, — вера Тазалыкез утёнъя но профилактикая элькун центрысь диетолог Светлана Ложкина. Висёнъёслэсь утиськыны умой юртто емышъёс. Нуналаз 200 грамм — тырмыт. Отысь клетчатка мугорысь вань токсинъёсты поттэ. — Ӧжытгес сылал, сакыр сиёно. Палэнтоно газ вуосты, сокъёсты, гольтрес йогуртъёсты но кудӟытӥсь юонъёсты. Таос сюлысь ӟеч микрофлораез быдто. Соку адями борды черъёс но капчиен лякисько.  